নিজস্ব প্রতিবেদন : প্রদেশ কংগ্রেসের সভায় বাউন্সার! বিতর্ক তুঙ্গে। গণ্ডগোলের অতীত উদাহরণ বিরল না হলেও সেই আশঙ্কায় একেবারে বাউন্সার মোতায়েন! অধীর চৌধুরী না মানলেও ক্যামেরা বলছে অন্য কথা।  সভা শুরুর আগেই মঞ্চের দু-পাশে পজিশন নিয়ে নিলেন এঁরা। মঞ্চের বাইরে রাস্তায়, গ্রিন রুমে - সর্বত্রই চোখে পড়ল এঁদের। কারও কারও গলায় আবার স্বেচ্ছাসেবকের ব্যাজ! সভা শেষে এই বাউন্সাররা গেলেন বিধান ভবনেও। অধীর চৌধুরীর সাথে পরিচয় করিয়ে দেওয়া হল। কেউ কেউ বললেন সিকিওরিটি।  কংগ্রেসের সভায় হাতাহাতি-ধুন্ধুমারের অতীত উদাহরণ মোটেই বিরল নয়। প্রদেশ কংগ্রেসের সাংগঠনিক নির্বাচনকে কেন্দ্র করে অধীর বনাম প্রদীপ-মান্নান-সোমেন ইকুয়েশন নিয়ে এ বারও টেনশন ছিল। তবে,দিনের শেষে সুষ্ঠুভাবেই সম্পন্ন হয়েছে সভা। আর বাউন্সার ভাড়া করার কথা মানতে চাননি অধীর চৌধুরী। সত্যিই কি কিছুই জানতেন না প্রদেশ সভাপতি? এ দিন, বাউন্সারদের সঙ্গে দলের এক প্রথম সারির নেতাকে বারবার দেখা যায়। তাহলে কি তিনিই এঁদের ভাড়া করে নিয়ে আসেন? বিধান ভবনের অন্দরে ঘুরছে প্রশ্ন।